[pic] | EUROOPA KOMISJON |

Brüssel 24.3.2010

KOM(2010)121 lõplik

2008/0237 (COD)

KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel) nõukogus esimesel lugemisel võetud seisukohta kohta,

mis käsitleb Euroopa Parlamendi ja nõukogu määruse (mis käsitleb bussireisijate õigusi ning millega muudetakse Euroopa Parlamendi ja nõukogu määrust (EÜ) nr 2006/2004 tarbijakaitseseaduse jõustamise eest vastutavate siseriiklike asutuste vahelise koostöö kohta) vastuvõtmist

2008/0237 (COD)

KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel) nõukogus esimesel lugemisel võetud seisukohta kohta,

mis käsitleb Euroopa Parlamendi ja nõukogu määruse (mis käsitleb bussireisijate õigusi ning millega muudetakse Euroopa Parlamendi ja nõukogu määrust (EÜ) nr 2006/2004 tarbijakaitseseaduse jõustamise eest vastutavate siseriiklike asutuste vahelise koostöö kohta) vastuvõtmist

1. Taust

Euroopa Parlamendile ja nõukogule ettepaneku edastamise kuupäev (dokument COM/2008/817 – COD-2008-237): | 4. detsember 2008 |

Euroopa Majandus- ja Sotsiaalkomitee arvamuse kuupäev: | 16. juuli 2009 |

Euroopa Parlamendi seisukoha kuupäev, esimene lugemine: | 23. aprill 2009 |

Nõukogu seisukoha vastuvõtmise kuupäev, esimene lugemine | 11. märts 2010 |

2. KOMISJONI ETTEPANEKU EESMÄRK

Komisjoni 4. detsembril 2008 vastuvõetud ettepaneku eesmärk on kehtestada bussireisijate õigused, suurendades seeläbi reisijate maanteeveo atraktiivsust ja usaldusväärsust. Uute eeskirjade rakendamine aitab tõhustada nii reisijate kaitset üldiselt kui ka puudega või piiratud liikumisvõimega inimeste kaitset. Sellega kehtestatakse ka kvaliteedistandardid, mis on võrreldavad lennundus- ja raudteetranspordisektoris juba kehtestatud standarditega.

3. MÄRKUSED NÕUKOGU SEISUKOHA KOHTA

3.1. Üldised märkused

Komisjon leiab, et nõukogu on ettepanekut mõnes osas oluliselt muutnud.

Esiteks antakse nõukogu seisukohas liikmesriikidele võimalus jätta määruse reguleerimisalast välja linnaliiniveod, linnalähised liiniveod ja piirkondlikud liiniveod, sealhulgas seda liiki piiriülesed veod. Komisjoni ettepanekus käsitleti seda üksnes võimalusena, juhuks kui välja jäetud teenused olid hõlmatud reisijate õigusi samaväärsel tasemel tagavate avalike teenuste lepingutega. Lisaks võivad liikmesriigid jätta piiratud ajavahemikul reguleerimisalast välja nii siseriiklikud regulaarteenused kui ka rahvusvahelised teenused, mida suuremas osas osutatakse liidust väljas. Kõik need tegurid tähendaksid reguleerimisala olulist piiramist.

Teiseks sisaldas komisjoni ettepanek peatükki vedajate üksikasjalikest kohustustest seoses hüvitiste ja abiga õnnetuse korral. Nõukogu seisukohas on komisjoni algne ettepanek seoses vedaja vastutusega asendatud viitega siseriiklike õigusaktide kohaldamisele ja liikmesriikide kohustusega tagada, et siseriiklike õigusaktidega sätestatud hüvitise ülemmäär on iga juhtumi korral vähemalt 220 000 eurot reisija kohta ning linnaliinivedude, linnalähiste liinivedude ja piirkondlike liini- ja juhuvedude puhul 500 eurot pagasiühiku kohta (muude liini- ja juhuvedude puhul 1200 eurot pagasiühiku kohta). Nõukogu ettepanekus on asendatud ka nõue, mille kohaselt õnnetuse tõttu kannatanud reisijatel on õigus ettemaksetele praktiliste küsimuste kiireks lahendamiseks. Olgugi et osutatud seisukoht on komisjoni ettepanekust märksa tagasihoidlikum, aitab see praeguse olukorraga võrreldes reisijate kaitset Euroopas siiski suurendada.

Lõpetuseks võtab komisjon arvesse, et nõukogu otsust määruse kohta tuleb kohaldada kaks aastat (ja mitte üks aasta) pärast määruse jõustumist.

3.2. Euroopa Parlamendi muudatusettepanekud, mille komisjon on heaks kiitnud ja mis on lisatud täielikult võ i osaliselt nõukogu seisukohta:

- muudatusettepanek 3, milles rõhutatakse bussiveosektori erisusi;

- muudatusettepanek 5, milles osutatakse eriväljaõppele seoses puudega või piiratud liikumisvõimega isikute abistamisega;

- muudatusettepanekud 26, 30, 31, 36, 45, 46 ettepaneku selgemaks ja lihtsamaks sõnastuseks;

- muudatusettepanekud 32, 58, 62, milles selgitatakse reisijatele kättesaadava teabe vormi.

3.3. Euroopa Parlamendi muudatusettepanekud, mille komisjon on heaks kiitnud, kuid mis ei ole lisatud nõukogu seisukohta:

- põhjenduste selgitamine (muudatusettepanekud 1, 2, 6);

- uute põhjenduste esitamine, mis peaksid õhutama liikmesriike ja turul tegutsevaid ettevõtteid investeerima puudega või piiratud liikumisvõimega isikute veoks sobivatesse sõidukitesse ja infrastruktuuri (muudatusettepanekud 7, 8, 9 ja 10);

- mõisteid selgitavad muudatusettepanekud 13, 16 ja 17;

- muudatusettepanek 15 mõistete kohta;

- muudatusettepanekud 23 ja 82, milles selgitatakse õnnetusjuhtumi puhul vedaja vastutusega seotud väljapakutud kava tingimusi;

- muudatusettepanekud 50, 51 (osaliselt) ja 55, millega suurendatakse reisijate õigusi teenuse hilinemise või tühistamise korral;

- muudatusettepanekud 59 ja 60, milles täpsustatakse, kuidas teenuse pakkuja hoolitseb reisijate eest reisi hilinemise korral;

- muudatusettepanekud 61 ja 63, milles rõhutatakse, et vedaja peab tagama reisijatele, sh puudega või piiratud liikumisvõimega isikutele teabe kättesaadavuse ja kaebuste lahendamise korra;

- muudatusettepanekud 64, 65, 66, 67, 68, milles selgitatakse ja osaliselt seostatakse omavahel kaebuste lahendamise kord ja jõustamissätted;

- muudatusettepanek 70, milles selgitatakse abi liike, mida bussis olevatele puudega või piiratud liikumisvõimega isikutele saab pakkuda;

- muudatusettepanekud 73, 33, 34 (osaliselt), 35, 37, 40, 42, 43, 44, milles laiendatakse nende tingimuste nimekirja, mille puhul puudega või piiratud liikumisvõimega isikud peavad enne reisi, reisi ajal või pärast reisi abi saama.

3.4. Euroopa Parlamendi muudatusettepanekud, mille komisjon on tagasi lükanud, kuid mis on lisatud täielikult või osaliselt ühisesse seisukoh ta:

- muudatusettepanekud 27, 29, milles selgitatakse tingimusi, mille puhul puudega või piiratud liikumisvõimega isikute veol tuleb teha erand;

- muudatusettepanek 53, millega tagatakse reisijatele õigus saada hilinemise korral einet ja karastusjooke;

- muudatusettepanek 69, mille kohaselt tuleks määrust hakata kohaldama kahe aasta möödumisel määruse jõustumisest.

3.5. Euroopa Parlamendi muudatusettepanekud, mille komisjon tagasi lükanud ja mis ei ole lisatud nõukogu seisukohta:

- muudatusettepanekud 4, 18, 19, 21, 22, 24, millega sätestatakse muudatused vedajate vastutuses õnnetuse korral;

- muudatusettepanek 14 mõistete kohta;

- muudatusettepanek 25, millega soovitakse jätta tähelepanuta turvalisus puudega või piiratud liikumisvõimega isikute veol;

- muudatusettepanekud 38, 39, 41, milles käsitletakse puudega või piiratud liikumisvõimega isikutele abi osutamise tingimusi;

- muudatusettepanekud 47, 48, millega piiratakse vedaja vastutust ratastoolide ja muude liikumisabivahendite eest;

- muudatusettepanekud 49, 52, 54, 56, 57, mis on seotud vedaja vastutusega veo hilinemise või tühistamise puhul;

- muudatusettepanekud 71 ja 72, millega vähendatakse abi osutamise tingimusi bussis või töötajate koolitust puudega või piiratud liikumisvõimega isikute vajaduste rahuldamiseks.

4. Kokkuvõte

Komisjon on sügavalt mures nende väga oluliste muudatuste pärast, mis nõukogu on võrreldes komisjoni algse ettepanekuga ja võrreldes Euroopa Parlamendi mõnede muudatustega teinud, kuna muudatuste ulatus vähendab märkimisväärselt kavandatud määrusega ettenähtud reguleerimissala ning seega ka ELi reisijate kaitse taset. Komisjon võtab nõukogus ühehäälselt võetud seisukoha arvesse kuid leiab, et määruse lõplikuks vastuvõtmiseks peetava institutsioonidevahelise arutelu raames tuleks olla konstruktiivne ja seada endale märksa kõrgemaid eesmärke.

5. KOMISJONI AVALDUSED

Transpordiministrite 17. detsembri 2009. aasta kohtumisel tegi komisjon järgmise avalduse:

„Komisjon teatab, et vaatamata asjaolule, et poliitilised kokkulepped ei vasta täielikult komisjoni algse ettepaneku olulistele eesmärkidele, ei ole tal tavapärase õigusalase menetluse jätkumise tagamiseks kavas sellele kokkuleppele vastu olla.”